Broj: 711-I-2382-P-267/23-02-19

Zagreb, 03. studenoga 2023.

 **TATJANA VALLE**

 **voditeljica Ureda Hrvatske**

 **agencije za civilno zrakoplovstvo**

**Predmet: očitovanje na zahtjev Tatjane Valle,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 26. listopada 2023. pod brojem 711-U-7605-P-267/23-01-4 zaprimilo je zahtjev za očitovanjem koji je podnijela voditeljica Ureda Hrvatske agencije za civilno zrakoplovstvo.

U podnesenom zahtjevu podnositeljica navodi kako u svrhu izrade ugovora o radu s novoizabranim direktorom moli pojašnjenje vezano za pravo obveznika na korištenje službenih stanova, prijevoznih sredstava, računala i mobitela. Podnositeljica navodi kako je člankom 22. stavkom 3. Pravilnika o porezu na dohodak propisano da ako se prijevozna sredstva daju na korištenje u privatne svrhe, poslodavac i isplatitelj primitka odnosno plaće obvezan je donijeti odluku o načinu i uvjetima tog korištenja, kao i načinu utvrđivanja plaće radnika i osoba koje ostvaruju primitke iz članka 21. Zakona po toj osnovi. Nadalje, navodi se kako je stavkom 2. istoga članka Pravilnika propisano da ako se plaća po osnovi korištenja prijevoznog sredstva u privatne svrhe utvrđuje prema opsegu stvarnog korištenja, poslodavac i isplatitelj primitka odnosno plaće obvezan je voditi evidenciju o prijeđenoj kilometraži i vremenu korištenja u privatne svrhe, a da se način vođenja te evidencije utvrđuje odlukom, dok je stavkom 3. propisano da se, ako se ne vodi predmetna evidencija, primitak u naravi od korištenja prijevoznih sredstava u privatne svrhe utvrđuje u visini 1% nabavne vrijednosti prijevoznih sredstava mjesečno odnosno u visini 20% iznosa mjesečne rate za operativni leasing ili dugotrajni najam. Slijedom navedenog, podnositeljica postavlja upit smatra li se korištenje prijevoznih sredstava od strane direktora korištenjem 24 sata dnevno i u privatne svrhe, sukladno navedenim odredbama Pravilnika.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 30. sjednici održanoj 03. studenoga 2023., podnositeljici daje očitovanje, kako slijedi.

Povjerenstvo ističe kako je člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Sukladno članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Povjerenstvo ističe kako je Dopunom smjernice ukazalo koji se primici ostvareni uz plaću ne bi smatrali dodatnom naknadom u smislu članka 7. d) ZSSI-a, među kojima je i naknada za korištenje privatnog automobila u službene svrhe, kao i korištenje službenih prijevoznih sredstava, i to pod uvjetom da je navedeno propisano zakonom, podzakonskim aktom ili općim aktom tijela u kojem obveznik obnaša dužnost.

Međutim, Povjerenstvo ističe kako su obveznici prilikom dodijele službenog vozila na korištenje dužni odijeliti javni interes od privatnog odnosno dužni su službeno vozilo koristiti prvenstveno za službene svrhe, kao što su dolazak i odlazak s posla, odlazak na službene sastanke, odlazak na službeni put te druge svrhe koje se dovode u vezu s obnašanjem dužnosti.

Obveznici pritom mogu koristiti službeno vozilo i za one potrebe koje nisu izričito povezane s obnašanjem dužnosti, ali su uobičajene i u manjem opsegu, kao npr. prijevoz djece do škole neposredno prije odlaska na posao.

Povjerenstvo ističe kako obveznici ne mogu koristiti službeno vozilo isključivo za privatne svrhe poput odlaska na godišnji odmor, privatno putovanje, jer se takvo korištenje ne može dovesti u vezu s obnašanjem dužnosti te bi upućivalo na moguću povredu odredbi ZSSI-a.

Ukoliko bi pak korištenje službenog vozila u privatne svrhe bilo ugovoreno ugovorom o radu kao bruto plaća koju čine plaća u bruto iznosu te primitak u naravi, obveznik bi prilikom podnošenja imovinske kartice u dijelu „Primanja na mjesečnoj razini od dužnosti za koju se podnosi imovinska kartica“ trebao iskazati ukupnu ugovorenu bruto plaću, uključujući i primitak u naravi, te u napomeni istaknuti od kojih se stavki bruto plaća sastoji.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana